Predkladacia správa

Materiál sa predkladá na rokovanie vlády SR v súlade s bodom B.1. uznesenia vlády SR č. 9/2005 k správe o vytváraní podmienok na systematické vzdelávanie zamestnancov územnej samosprávy, plniacich úlohy štátnej správy.
V bode B.1. predmetného uznesenia je uložené ministrovi výstavby a regionálneho rozvoja SR v termíne do 31. decembra 2005 „premietnuť do všeobecne záväzných právnych predpisov požiadavku spĺňania osobitného kvalifikačného predpokladu zamestnancov územnej samosprávy plniacich úlohy štátnej správy na úseku matrík, bývania, cestnej dopravy a pozemných komunikácií, vo veciach dráh a na úseku škôl a školských zariadení a spôsob určenia obsahu a rozsahu odbornej prípravy a postupu pri overovaní a osvedčovaní osobitného kvalifikačného predpokladu“.
V predpisoch, ktoré upravili prenos výkonu a zabezpečovanie činnosti v oblasti bývania územnou samosprávu nie je upravené, že Ministerstvo výstavby a regionálneho rozvoja SR vydá všeobecne záväzný právny predpis upravujúci osobitné kvalifikačné predpoklady a spôsob určenia obsahu a rozsahu odbornej prípravy a postupu pri overovaní a osvedčovaní osobitného kvalifikačného predpokladu.
Vzhľadom na uvedené sa navrhuje predmetnú problematiku riešiť komplexne novým zákonom.
Návrh bol predmetom medzirezortného pripomienkového konania a vyhodnotenie je súčasťou materiálu. K návrhu uplatnilo zásadné pripomienky MPSVR SR, pripomienky sú akceptované a k jednej zásadnej pripomienke bol rozpor odstránený.
V súlade s § 33 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov bol návrh zákona prerokovaný s Ministerstvom financií SR, ktoré k nemu zaujalo stanovisko listom č. MF/20250/2005-11 z 27.7.2005, v rámci ktorého uplatnilo zásadné pripomienky. Tieto zásadné pripomienky sú akceptované a zapracované do návrhu materiálu.
Legislatívna rada vlády SR prerokovala „Návrh zákona o osobitnom kvalifikačnom predpoklade na zabezpečenie preneseného výkonu štátnej správy na úseku bývania“ dňa 23. augusta 2005 a odporučila ho po zapracovaní pripomienok predložiť na rokovanie vlády SR.